32000R1437
L 161/62
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1437/2000 НА КОМИСИЯТА
от 30 юни 2000 година
за изменение на раздел В от приложение VI към Регламент (ЕИО) № 2092/91 на Съвета относно биологичното производство на земеделски продукти и неговото означаване върху земеделските продукти и храните
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2092/91 на Съвета от 25 юни 1991 г. относно биологичното производство на земеделски продукти и неговото означаване върху земеделските продукти и храните (1), последно изменен с Регламент (EО) № 1073/2000 на Комисията (2), и по-специално член 5, параграф 8 и член 13 от него,
като взе предвид Регламент (EИО) № 207/93 на Комисията от 29 януари 1993 г. за определяне на съдържанието на приложение VI към Регламент (EИО) № 2092/91 относно биологичното производство на земеделски продукти и неговото означаване върху земеделските продукти и храните и за установяване на подробни правила за прилагане на разпоредбите на член 5, параграф 4 (3), изменен с Регламент (EО) № 345/97 (4), и по-специално член 3, параграф 5 от него,
като има предвид, че:
(1)
Член 5, параграф 4 от Регламент (EИО) № 2092/91 предвижда, че съставките от земеделски произход могат да бъдат включени в раздел В от приложение VI само когато е станало ясно, че те са от земеделски произход и не се произвеждат в достатъчно количество в Общността в съответствие с установените в член 6 правила или не могат да бъдат внесени от трети страни в съответствие с установените в член 11 правила.
(2)
Някои държави-членки уведомиха останалите държави-членки и Комисията, в съответствие с процедурата, установена в член 3, параграф 2 от Регламент (EИО) № 207/93, за издадените разрешения за употреба на някои съставки от земеделски произход, понастоящем нефигуриращи в раздел В от приложение VI към Регламент (EИО) № 2092/91. Оказа се, че индийското орехче, някои видове пипер и смеси от него, цветовете на сафлор, смесите от някои ядливи растения, имащи оцветителни и ароматизиращи качества, опушеният кориандър и киршът понастоящем не се произвеждат по метода на биологичното производство. Следователно тези продукти трябва да бъдат включени в раздел В от приложение VI към посочения регламент.
(3)
Необходимо е незабавно да бъдат приети мерки поради това, че възможността за продължаване на разрешенията за някои продукти на национално равнище в съответствие с член 3, параграф 1 от Регламент (EИО) № 207/93 е изтекла.
(4)
С оглед постигането на яснота е уместно да се възпроизведе целият текст на раздел В от приложение VI.
(5)
Мерките, предвидени в настоящия регламент, са в съответствие със становището на комитета, посочен в член 14 от Регламент (EИО) № 2092/91,
ПРИЕ НАСТОЯЩИЯ РЕГЛАМЕНТ:
Член 1
Раздел В от приложение VI към Регламент (EИО) № 2092/91 се заменя с приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 юни 2000 година.